冬日宣城開元寺贈元孚上人
作者：許渾
朝代：唐

paragraphs: 一鉢事南宗，僧儀稱病容。
曹溪花裏別，蕭寺竹前逢。
燭影深寒殿，經聲徹曙鐘。
欲齋簷睡鴿，初定壁吟蛩。
詩繼休遺韻，書傳永逸蹤。
藝多人譽洽，機絕道情濃。
汲澗瓶沈藻，眠堦錫挂松。
雲鳴新放鶴，池臥舊降龍。
露茗山廚焙，霜秔野碓舂。
梵文明處譯，禪衲暖時縫。
層塔題應遍，飛軒步不慵。
繡梁交薜荔，畫井倒芙蓉。
翠戶垂旗網，朱窗列劒鋒。
寒風金磬遠，晴雪玉樓重。
妙理三乘達，清才萬象供。
山高橫睥睨，灘淺聚艨艟。
微霧蒼平楚，殘暉淡遠峰。
林疎霜摵摵，波靜月溶溶。
劒出因雷煥，琴全遇蔡邕。
西方知有社，支許合相從。